จําคุก 2 ปี 21 เดือน เสก โลโซ จ๋อย นับรวมโทษ 3 คดีที่ก่อ
กานต์-อีฟให้กําลังใจ ยื่น5แสนได้ประกันตัว,ศาลสั่งจำคุก เสก โลโซ 1 ปี 18 เดือน คดี ขัดขวางการปฏิบัติหน้าที่ของตำรวจ เสพยาเสพติด และพกพาอาวุธปืนโดยไม่ได้รับอนุญาต กรณีตำรวจบุกจับกุมที่บ้านพักย่านสุขาภิบาล 5 ตามหมายจับคดียิงปืนขึ้นฟ้าที่จังหวัดนครศรีธรรมราช แถมบวกเพิ่มโทษจำคุกคดีทำร้ายร่างกายลูกน้องของอดีตเมียอีก 1 ปี 3 เดือน รวมโดนโทษจำคุก 2 ปี 21 เดือน ไม่รอลงอาญา โดยให้รับโทษต่อจากคดียิงปืนขึ้นฟ้าที่ จ.นครศรีธรรมราช ที่ศาลสั่งจำคุก 5 วัน ปรับ 2,000 บาท ไม่รอลงอาญา น้องอีฟภรรยาสาวรีบยื่นเงินสด 5 แสนบาทประกัน แต่ศาลชั้นต้นให้ศาลอุทธรณ์เป็นผู้พิจารณา ต้องรอลุ้นระทึกถึงเย็นกว่าจะรอดคุก เมื่อศาลอุทธรณ์อนุญาตให้ประกันตัว มีเงื่อนไขห้ามเดินทางออกนอกประเทศ ออกจากห้องขังได้โผเข้ากอดเมียใหม่และเมียเก่าน้ำตาคลอ รีบขึ้นรถเดินทางกลับทันที,ศาลสั่งจำคุกร็อกเกอร์ชื่อดัง เสก โลโซ เปิดเผยขึ้นที่ศาลจังหวัดมีนบุรี เมื่อเวลา 10.00 น. วันที่ 25 ต.ค. ศาลมีคำพิพากษาคดีดำที่ 1662/2561 พนักงานอัยการสำนักงานคดีอาญา 12 เป็นโจทก์ยื่นฟ้องนายเสกสรรค์ ศุขพิมาย หรือเสก โลโซ ศิลปินร็อกเกอร์ชื่อดัง อายุ 44 ปี เป็นจำเลย ฐานต่อสู้ขัดขวางเจ้าพนักงานระหว่างปฏิบัติตามหน้าที่ฯ ตามประมวลกฎหมายอาญามาตรา 138 ฐานเสพยาเสพติดและฐานมีอาวุธปืนเครื่องกระสุนปืนไว้ในความครอบครองโดยไม่ได้รับอนุญาต ตาม พ.ร.บ.อาวุธปืนและเครื่องกระสุนปืน พ.ศ.2490 เมื่อถึงเวลานัด เสก โลโซ จำเลยเดินทางมาศาลพร้อมด้วย น.ส.อภิสร์ญา หรืออีฟ พัฒนวรทรัพย์ ภรรยา โดยหลบผู้สื่อข่าวใช้เส้นทางเข้าด้านหลังศาล,อัยการฟ้องและนำสืบว่า เมื่อวันที่ 31 ธ.ค.60 เวลากลางวัน 18.00 น. จำเลยบังอาจพกพาอาวุธปืนออโตเมติกขนาด 9 มม.จำนวน 1 กระบอก กระสุนปืน 6 นัด และจำเลยบังอาจเสพเมทเอมเฟตามีนกับเสพ เมทิลลีนไดออกซีเมทเอมเฟตามีน อันเป็นยาเสพติดให้โทษประเภท 1 เข้าสู่ร่างกาย จำนวนและน้ำหนักเท่าใดไม่ปรากฏชัด เจ้าพนักงานตำรวจเข้าจับกุมจำเลยยังต่อสู้ขัดขวางเจ้าพนักงานฯ อันเป็นความผิดตามกฎหมาย เหตุเกิดที่แขวงท่าแร้ง เขตบางเขน กทม. ชั้นพิจารณาจำเลยให้การรับสารภาพเฉพาะ พ.ร.บ.อาวุธปืนฯ นอกนั้นให้การปฏิเสธ,ศาลพิเคราะห์พยานหลักฐานของอัยการแล้ว มีนายตำรวจเบิกความยืนยันถึงขั้นตอนขอออกหมายค้น และการแสดงหมายค้นของศาลจังหวัดมีนบุรี กับหมายจับคดีอาวุธปืนฯ ของศาลจังหวัดนครศรีธรรมราชแล้ว แต่จำเลยซุกตัวภายในบ้านพร้อมกับถืออาวุธปืนพร้อมยิงตลอดเวลา โดยไม่ยอมออกมาพบนายตำรวจอย่างง่ายดาย และผลการตรวจปัสสาวะยังพบว่าปัสสาวะของจำเลยมีสารเสพติดด้วยเกิดจากการนำสารเสพติดเข้าไปในตัวของจำเลยด้วยวิธีเสพ ไม่ใช่การใช้ยาทั่วไปที่มีสารเสพติดผสม,พิพากษาว่า การกระทำของจำเลยเป็นความผิดทั้ง 3 ข้อหา ให้จำคุกตาม พ.ร.บ.อาวุธปืนฯ 1 ปี รับสารภาพลดโทษเหลือ 6 เดือน ฐานต่อสู้ขัดขวางเจ้าพนักงานที่ปฏิบัติหน้าที่โดยขู่เข็ญว่าจะประทุษร้ายโดยมีอาวุธปืน ให้จำคุก 1 ปี 6 เดือน และฐานเสพยาฯ จำคุกอีก 6 เดือน รวมจำคุกคดีนี้ทั้งสิ้นเป็นเวลา 1 ปี 18 เดือน และให้บวกโทษของศาลอาญาคดีทำร้ายร่างกายสาวคนสนิทของอดีตภรรยาอีก 1 ปี 3 เดือน เป็นจำคุกจำเลยทั้งสิ้น 2 ปี 21 เดือน และให้นับโทษจำเลยต่อจากคดี พ.ร.บ.อาวุธปืนฯ ของศาล จังหวัดนครศรีธรรมราชด้วย,เมื่อศาลพิเคราะห์พฤติการณ์แห่งคดีแล้วเห็นว่า การกระทำของจำเลยนั้นไม่เกรงกลัวต่อกฎหมาย ซึ่งศาลเคยให้โอกาสกลับตัวเป็นคนดีในการรอลงอาญาคดีอื่นไว้แล้ว แต่จำเลยยังมากระทำผิดซ้ำในช่วงเวลารอลงอาญาอีก ส่วนที่จำเลยอ้างป่วยเป็น โรคไบโพลาร์ ขณะทำผิดนั้น ศาลเห็นว่าจากพฤติการณ์การสื่อสารกับเจ้าหน้าที่พบว่าจำเลยรู้ผิดชอบดี ไม่อ้างภาวะป่วยดังกล่าว จึงไม่สมควรให้รอลงอาญา เมื่อศาลอ่านคำพิพากษาจบให้จำเลยเซ็นชื่อแล้ว เจ้าหน้าที่ราชทัณฑ์รับตัวลงไปยังห้องคุมขังผู้ต้องหาด้านล่าง เตรียมส่งเรือนจำ,ผู้สื่อข่าวรายงานว่า สำหรับคดีเดิมเมื่อวันที่ 31 ธ.ค.60 เจ้าหน้าที่ตำรวจ สน.คันนายาว เตรียมเข้าจับกุมเสก โลโซ ที่บ้านพักชื่อบ้าน ศุขพิมาย ในหมู่บ้านนันทวัน ย่านสุขาภิบาล 5 ตามหมายจับศาลจังหวัดนครศรีธรรมราช เลขที่ 478/2560 ลงวันที่ 30 ธ.ค.60 ข้อหากระทำผิด พ.ร.บ.อาวุธปืน โดยมีอาวุธปืน เครื่องกระสุนปืนไว้ในครอบครองโดยไม่ได้รับอนุญาต พาอาวุธปืนไปในเมือง หมู่บ้าน หรือทางสาธารณะ โดยไม่มีเหตุอันสมควรและไม่ได้รับอนุญาตให้มีอาวุธปืนติดตัว และข้อหายิงปืนซึ่งใช้ดินระเบิดโดยใช่เหตุในเมือง หมู่บ้านหรือที่ชุมนุมชนมีอายุความ 15 ปีจากกรณีที่เสก โลโซ เมื่อเวลา 01.00 น.วันที่ 29 ธ.ค.60 เสก โลโซ ยิงปืน 10 นัด ภายในงานฉลองสมโภชและครบรอบ 250 ปี สมเด็จพระเจ้าตากสินมหาราช บริเวณวัดเขาขุนพนม ต.บ้านเกาะ อ.เมือง จ.นครศรีธรรมราช อ้างว่าเป็นการบวงสรวงสมเด็จพระเจ้าตากสิน,ต่อมาวันที่ 31 ธ.ค.60 ขณะเจ้าหน้าที่ตำรวจ สน.คันนายาว จะเข้าจับกุม เสก โลโซ ต่อสู้ขัดขวาง ข่มขู่ ขณะมีอาวุธปืนไว้ในครอบครองด้วย จนกลายเป็นข่าวดังช่วงปีใหม่ กระทั่งเสก โลโซ ถูกจับกุมส่งตัวพนักงานสอบสวน สน.คันนายาว ดำเนินคดี จำเลยได้ประกันตัวไปด้วยหลักทรัพย์เงินสด 150,000 บาท พร้อมกำหนดเงื่อนไขห้ามเดินทางออกนอกราชอาณาจักร เว้นแต่ได้รับอนุญาตจากศาล ส่วนเหตุการณ์ที่ จ.นครศรีธรรมราช มีการยื่นฟ้องคดีไปแล้ว ศาลมีคำพิพากษาเมื่อวันที่ 15 มี.ค.61 ให้จำคุก 5 วัน โดยไม่รอลงอาญา พร้อมปรับอีก 2,000 บาท,บ่ายวันเดียวกัน อีฟ-อภิสร์ญา พัฒนวรทรัพย์ ภรรยาของเสก โลโซ หรือนายเสกสรรค์ ศุขพิมาย ยื่นคำร้องพร้อมหลักทรัพย์เป็นเงินสด 500,000 บาทขอปล่อยชั่วคราวระหว่างอุทธรณ์คดี ที่ศาลพิพากษาจำคุก 1 ปี 18 เดือน ฐานขัดขวางเจ้าพนักงาน เสพเมทแอมเฟตามีน และมีอาวุธปืนไว้ในครอบครองโดยไม่ได้รับอนุญาต บวกโทษคดีเก่าข้อหาทำร้ายร่างกายในศาลอาญาอีก 1 ปี 3 เดือน ที่รอลงอาญาไว้ รวมเป็นจำคุก 2 ปี 21 เดือน ด้านนายสิทธิชัย แซ่กี่ ทนายความของเสก เผยว่า ขณะนี้ศาลจังหวัดมีนบุรีมีคำสั่งให้ส่งคำร้องขอประกันตัวไปให้ศาลอุทธรณ์เป็นผู้พิจารณาสั่งว่าจะให้หรือไม่ให้ประกัน เราได้เเจ้งยืนยันกับศาลว่า ขอให้พิจารณาคำร้องโดยเร็ว ซึ่งตัวทนายความเเละนายประกันยังรอฟังคำสั่งอยู่ที่ศาลจังหวัดมีนบุรี,ต่อมาเวลา 14.00 น. นางกานต์-วิภากร อดีต ภรรยานายเสกสรร เดินทางมาเยี่ยมเสก โลโซ อดีตสามี ที่ถูกควบคุมตัวอยู่ภายในห้องควบคุมใต้ถุนอาคารศาล เป็นพื้นที่ส่วนที่ราชทัณฑ์รับผิดชอบดูเเล ปรากฏว่า เจ้าหน้าที่เเจ้งให้ทราบว่า ไม่สามารถให้เข้าเยี่ยมได้ เนื่องจากยังอยู่ในการควบคุม หลังผิดหวังไม่ได้เยี่ยมอดีตสามี นางกานต์เผยว่า หลังจากตื่นนอนทราบข่าวว่า เสกถูกจำคุกโดยไม่รอลงอาญาก็รีบเดินทางมาเยี่ยมให้กำลังใจ เพราะเขายังมีอาการ ป่วยโรคซึมเศร้าเเละยังต้องกินยาอยู่ ที่ผ่านมายังรักษาอาการอย่างต่อเนื่อง ปัจจุบันย้ายมารักษาที่โรงพยาบาลวิชัยยุทธ เมื่อสัปดาห์ที่เเล้วเพิ่งไปพบเเพทย์ตามนัด จากปกติที่ต้องไปพบ 2 ครั้งต่อเดือน,เมื่อวานได้คุยกันถึงเรื่องที่ต้องมาศาล เขายังมีอีกหลายคดี อาจจะทำให้เขาเครียดวิตกกังวล จะมีผลต่อโรคซึมเศร้าได้ เป็นห่วงจึงรีบเดินทางมา จากที่มองเห็นเขาในระยะไกลผ่านลูกกรงห้องควบคุม เห็นว่ามีสีหน้าไม่สู้ดีนัก เราเคยใกล้ชิดเขา เรามองดู รู้ว่าเขาค่อนข้างเครียด ส่วนเรื่องเงินประกันไม่พอตนพร้อมจะช่วยสำรองจ่าย เเต่เท่าที่ทราบทนายยื่นหลักทรัพย์ไปเเเล้วรอฟังผลอยู่ ส่วนลูกๆยังไม่ได้บอกโดยตรง เเต่คิดว่าพวกเขาคงทราบข่าวจากสื่อต่างๆเช่นกัน นางกานต์กล่าว, ,ล่าสุดเมื่อเวลา 17.10 น. ศาลอุทธรณ์ส่งคำสั่งการพิจารณาประกันตัวจำเลย เสก โลโซ มาให้ศาลจังหวัดมีนบุรีอ่านต่อหน้าจำเลยและ น.ส.อภิสร์ญา พัฒนวรทรัพย์ ภรรยา ซึ่งศาลอุทธรณ์พิเคราะห์ความหนักเบาแห่งข้อหาและพฤติการณ์แห่งคดี ประกอบกับจำเลยเคยได้รับการปล่อยตัวชั่วคราวในชั้นสอบสวนและในระหว่างการพิจารณาของศาลชั้นต้นมาก่อน ไม่ปรากฏพฤติการณ์ว่า จำเลยจะหลบหนี จึงอนุญาตให้ปล่อยชั่วคราวระหว่างอุทธรณ์ ตีราคาหลักประกัน 500,000 บาท มีเงื่อนไขห้ามเดินทางออกนอกประเทศ เว้นแต่จะได้รับอนุญาต,หลังได้รับการประกันตัว น้องอีฟรีบนำหมายปล่อยของศาลไปให้เจ้าหน้าที่ราชทัณฑ์ที่ห้องควบคุมผู้ต้องหา เมื่อเสก โลโซ เดินออกมา โผเข้ากอดน้องอีฟภรรยาและนางกานต์อดีตภรรยาที่มารอให้กำลังใจอยู่ด้วยความดีใจ จากนั้นเดินไปขึ้นรถโตโยต้า ฟอร์จูนเนอร์ สีดำ เพื่อเดินทางกลับทันที โดยกล่าวสั้นๆว่า ไปก่อนนะครับ ขอบคุณครับ ด้วยสีหน้ายิ้มเล็กน้อย แต่ดวงตาเหมือนมีน้ำตาคลอแดงก่ำ ด้านนายสิทธิชัย แซ่กี่ ทนายความของ เสก โลโซ เผยว่าแนวทางคดียังไม่ขอพูดถึง เสกยังมีอาการป่วยไบโพลาร์อยู่ ขอให้ทุกคนเห็นใจในจุดนี้ด้วย เรามีใบรับรองแพทย์และยาให้ศาลเห็น การรักษาต้องมีความต่อเนื่อง ส่วนจะใช้เวลาเท่าไหร่เป็นดุลพินิจของแพทย์,ด้านนายสุริยัณห์ หงษ์วิไล โฆษกศาลยุติธรรม อธิบายถึงหลักการนับโทษจำคุก ในกรณีที่ศาลมีคำพิพากษาให้ลงโทษจำคุกจำเลย มักมีโทษเป็นปีและเป็นเดือนแล้วแต่ข้อหา และอัตราโทษที่จะลง เช่นกรณีของ เสก โลโซ ศาลลงโทษจำคุก 2 ปี 21 เดือน จึงมีคำถามว่า จะเอาโทษที่เป็นเดือนมานับรวมกับโทษเป็นปีได้หรือไม่ ตนขออธิบายว่า ตามประมวลกฎหมายอาญามาตรา 21 บัญญัติเรื่องการคำนวณโทษจำคุก วรรคสองบัญญัติว่า ถ้าระยะเวลาที่คำนวณนั้นกำหนดเป็นเดือน ให้นับสามสิบวันเป็นหนึ่งเดือน ถ้ากำหนดเป็นปีให้คำนวณตามปีปฏิทินในราชการ วรรคสาม เมื่อผู้ต้องคำพิพากษาจำคุกครบกำหนดแล้ว ให้ปล่อยตัวในวันถัดจากวันที่ครบกำหนด,ดังนั้น เมื่อมีโทษจำคุกเป็นปีกับเป็นเดือน ให้จำคุกตามโทษเป็นปีก่อนโดยนับตามปีปฏิทิน หนึ่งปีมี 365 วัน พอนับโทษปีจบให้รับโทษเป็นเดือน คิดเดือนละ 30 วัน ดังนั้น การที่ไม่แปลงโทษเดือนมาเป็นปีจะเป็นผลดีกับผู้ต้องขังมากกว่า อย่างน้อยปีละ 7 วัน (เดือนที่ลงด้วยคมมี 31 วันเกินมาตรา 21 มา 1 วัน) เมื่อรับโทษครบต้องปล่อยตัวในวันรุ่งขึ้นจะไม่มีใครรับโทษเกินคำพิพากษา โฆษกศาลยุติธรรมกล่าว
ศาลสั่งจำคุก เสก โลโซ 1 ปี 18 เดือน คดี ขัดขวางการปฏิบัติหน้าที่ของตำรวจ เสพยาเสพติด และพกพาอาวุธปืนโดยไม่ได้รับอนุญาต กรณีตำรวจบุกจับกุมที่บ้านพักย่านสุขาภิบาล 5 ตามหมายจับคดียิงปืน
เสก โลโซ,จำคุกเสก โลโซ,เสกสรรค์ ศุขพิมาย,เสกยิงปินขึ้นฟ้า,ข่าวหน้า1,ข่าวทั่วไป